b'\n_START_ARTICLE_\nMiddelhavskorsved\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst lysegr\xc3\xb8n til violet, men snart bliver den gr\xc3\xa5lig og lidt ru. Gamle grene f\xc3\xa5r en m\xc3\xb8rkebrun, furet bark. Knopperne er spredtstillede, tilliggende, ganske sm\xc3\xa5 og brune. Bladene ovale med tandet rand. Oversiden er blank og m\xc3\xb8rkegr\xc3\xb8n, mens undersiden er gr\xc3\xa5gr\xc3\xb8n._NEWLINE_Blomstringen sker i marts-maj. Da arten er s\xc3\xa6rbo har hvert planteindivid enten kun hunlige eller kun hanlige blomster. Blomsterne er 5-tallige og regelm\xc3\xa6ssige i alle andre tr\xc3\xa6k. Kronbladene er lysegr\xc3\xb8nne og ganske sm\xc3\xa5. Frugterne er m\xc3\xb8rker\xc3\xb8de (senere sorte) stenfrugter med 2-3 hvide fr\xc3\xb8._NEWLINE_Rodnettet er stort og n\xc3\xa5r b\xc3\xa5de langt ned og ud fra planten._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 10 x 8 m (50 x 40 cm/\xc3\xa5r). M\xc3\xa5lene kan anvendes ved udplantning.'